《自兴国过宁都度黄竿竹岭险甚》
元代·刘崧

客行青塘岩，却望黄竿岭。陂陁缘大麓，嵽嵲陟孤顶。

蹲身事潜行，俯仰立梯井。灌丛方截辕，巨石忽树屏。

冥冥日脚昏，瑟瑟风力紧。但闻阴壑呼，不见行云影。

仆夫筋力尽，悽怆助悲哽。荆棘罥手足，跬步不得骋。

虎狼恐奔突，魑魅或骄逞。怪禽当我啼，毛发竖寒㾕。

常时山下民，攘劫玩官警。杀人委溪洞，椎宰肆庖鼎。

时平向置砦，恃险益顽狠。反思二水上，道路何炳炳。

坐贫昧艰危，欲速烦虑省。但伤游子魂，日夕更忧怲。

安得刬高崖，连山豁畦町。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。